สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 3 พ.ค.60
4 พ.ค. 2560

ดัชนีดาวโจนส์ตลาดหุ้นนิวยอร์กปิดขยับขึ้นเล็กน้อย เมื่อคืนนี้ (3 พ.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมเมื่อวานนี้ตามคาด พร้อมกับส่งสัญญาณว่าจะปรับขึ้นอัตราดอกเบี้ยอย่างค่อยเป็นค่อยไป ขณะที่ดัชนี Nasdaq ปิดตลาดอ่อนแรงลง เนื่องจากนักลงทุนผิดหวังต่อผลประกอบการของบริษัทแอปเปิล อิงค์
ดัชนีเฉลี่ยอุตสาหกรรมดาวโจนส์ปิดที่ 20,957.90 จุด เพิ่มขึ้น 8.01 จุด หรือ +0.04% ดัชนี S&amp;P500 ปิดที่ 2,388.13 จุด ลดลง 3.04 จุด หรือ -0.13% และดัชนี Nasdaq ปิดที่ 6,072.55 จุด ลดลง 22.82 จุด หรือ -0.37%
 
ตลาดหุ้นยุโรปปิดขยับลง เมื่อคืนนี้ (3 พ.ค.) หลังจากสำนักงานสถิติแห่งสหภาพยุโรป (ยูโรสแตท) เปิดเผยว่า เศรษฐกิจในไตรมาส 1 ของยูโรโซนขยายตัวในระดับเดียวกับที่ตลาดคาดการณ์ไว้ นอกจากนี้ นักลงทุนยังชะลอการซื้อก่อนที่จะรู้ผลการประชุมของธนาคารกลางสหรัฐ (เฟด) โดยคณะกรรมการเฟดจะแถลงผลการประชุมภายหลังจากตลาดหุ้นยุโรปปิดทำการแล้ว
ดัชนี Stoxx Europe 600 ลดลง 0.09% ปิดที่ 389.37 จุด
ดัชนี CAC-40 ตลาดหุ้นฝรั่งเศสปิดที่ 5,301.00 จุด ลดลง 3.15 จุด หรือ -0.06% และดัชนี FTSE 100 ตลาดหุ้นลอนดอนปิดที่ 7,234.53 จุด ลดลง 15.52 จุด หรือ -0.21% ดัชนี DAX ตลาดหุ้นเยอรมันปิดที่ 12,527.84 จุด เพิ่มขึ้น 19.94 จุด หรือ +0.16%
 
ตลาดหุ้นลอนดอนปิดในแดนลบ เมื่อคืนนี้ (3 พ.ค.) ด้วยแรงฉุดของหุ้นกลุ่มสินค้าโภคภัณฑ์ที่ปรับตัวลงกันถ้วนหน้าจากแรงกดดันของราคาแร่โลหะที่ร่วงลงอย่างหนักเมื่อคืนนี้ นอกจากนี้ ตลาดหุ้นลอนดอนยังรับปัจจัยลบจากรายงานผลประกอบการที่ย่ำแย่ของห้างซูเปอร์มาร์เก็ตรายใหญ่หลายแห่ง ซึ่งฉุดหุ้นกลุ่มค้าปลีกร่วงลงอย่างหนัก
ดัชนี FTSE 100 ลดลง 15.52 จุด หรือ -0.21% ปิดที่ 7,234.53 จุด
 
สัญญาทองคำตลาดนิวยอร์กปิดลบ เมื่อคืนนี้ (3 พ.ค.) โดยได้รับแรงกดดันจากการแข็งค่าของสกุลเงินดอลลาร์ ขณะเดียวกัน นักลงทุนชะลอการซื้อขายก่อนที่จะทราบผลการประชุมของธนาคารกลางสหรัฐ (เฟด) โดยคณะกรรมการเฟดจะแถลงผลการประชุมภายหลังจากตลาดทองคำนิวยอร์กปิดทำการแล้ว
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 8.5 ดอลลาร์ หรือ 0.68% ปิดที่ระดับ 1,248.50 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 28.5 เซนต์ หรือ 1.7% ปิดที่ 16.546 ดอลลาร์/ออนซ์
สัญญาพลาตินัมส่งมอบเดือนก.ค.ร่วงลง 21.6 ดอลลาร์ หรือ 2.3% ปิดที่ 904.40 ดอลลาร์/ออนซ์
สัญญาพัลลาเดียมส่งมอบเดือนมิ.ย.ลดลง 14.3 ดอลลาร์ หรือ 1.8% ปิดที่ 799.30 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (3 พ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐปรับตัวลงติดต่อกันเป็นสัปดาห์ที่ 4 ขณะที่สถาบันปิโตรเลียมอเมริกา (API) ระบุว่า สต็อกน้ำมันดิบสหรัฐปรับตัวลดลงเช่นกัน
สัญญาน้ำมันดิบ WTI ส่งมอบเดือนมิ.ย. เพิ่มขึ้น 16 เซนต์ หรือ 0.3% ปิดที่ 47.82 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 33 เซนต์ หรือ 0.7% ปิดที่ 50.79 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (3 พ.ค.) ด้วยแรงหนุนจากข้อมูลการจ้างงานของภาคเอกชนสหรัฐที่ดีกว่าตัวเลขคาดการณ์ของนักวิเคราะห์ นอกจากนี้ นักลงทุนยังซึมซับผลการประชุมของธนาคารกลางสหรัฐ (เฟด) ซึ่งมีมติตรึงอัตราดอกเบี้ยตามคาด
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0897 ดอลลาร์ จากระดับ 1.0923 ดอลลาร์ ในขณะที่ปอนด์อ่อนค่าลงแตะ 1.2883 ดอลลาร์จากระดับ 1.2924 ดอลลาร์ และดอลลาร์ออสเตรเลียอ่อนค่าลงที่ระดับ 0.7440 ดอลลาร์ จากระดับ 0.7528 ดอลลาร์
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 112.64 เยน จากระดับ 112.05 เยน และแข็งค่าขึ้นเมื่อเทียบกับฟรังก์สวิสที่ระดับ 0.9938 ฟรังก์สวิส จากระดับ 0.9926 ฟรังก์สวิส
ตลาดหุ้นญี่ปุ่นปิดทำการ วันที่ 3 พ.ค.เนื่องในวันระลึกรัฐธรรมนูญ